मौसम दी ट्रिश्टी कन्नै डुग्गर प्रदेश मता गर्म ते मता सर्द रेहा ऐ। गर्मी कोला नजात हासल करने आस्तै ओह् बरसात गी बलगदा ऐ, ठीक उ’यां स्याले दे पाले कोला छुटकारा पाने आस्तै ओह् निम्मे-निम्मे सोहे दा इन्तज़ार करदा ऐ। डुग्गर दे बसनीकें गी उस निम्मे सोहे कन्नै मलाने आह्‌ली रूत्त बसैंत ऐ जिसगी दौनें रूत्तें स्याले ते सोहे दा संगम आक्खेआ जा तां गल्त नेईं होग। स्हेई मायने च दिक्खेआ जा तां बसैंत गै इक नेही रूत्त ऐ जेह्‌ड़ी सिर्फ लोक कवि गी लिखने आस्तै प्रेरत नेईं करदी बल्के सब्भनें लोकें पर ओह्‌दा जादू सिर चढ़ी बोलदा ऐ। सोहे जां स्याले च लोककवि औह्‌दे कोला तंग आइयै लिखदा ऐ पर बसैंत रूत्तै च कवि खुश होइयै लिखदा ऐ। ईश्‍वर दी रचना दा सब्भनें थमां खूबसूरत रूप दिक्खना होऐ तां ओह् बसैंत रूत्तै च गै दिक्खेआ जाई सकदा ऐ। कुसै कवि जां लोक कवि दी विशाल कल्पना दी उड़ान जिन्नी उच्ची ते बहुरंगी बसैंत रूत्तै च होंदी ऐ इन्नी होर कुसै रूत्तै च नेईं होंदी। बसैंत रूत्तै च ते हर माह्‌नु गान-गुनगान लगदा ऐ ते केईं बारी आप मुहारै द’ऊं च’ऊं पक्तियें दी तुकबंदी बी करी ओड़दा ऐ।